रोजर्स कप : बोपन्ना-कुरैशी की चुनौती खत्म  
भारत के रोहन बोपन्ना और उनके पाकिस्तानी जोड़ीदार एहसाम उल हक कुरैशी की जोड़ी की एटीपी रोजर्स कप टूर्नामेंट में चुनौती खत्म हो गई है।
भारत के रोहन बोपन्ना और उनके पाकिस्तानी जोड़ीदार एहसाम उल हक कुरैशी की जोड़ी की एटीपी रोजर्स कप टूर्नामेंट में चुनौती खत्म हो गई है। 'इंडो-पाक एक्सप्रेस' के नाम से मशहूर बोपन्ना और कुरैशी की जोड़ी का शुक्रवार को पुरुषों की युगल स्पर्धा के क्वार्टर फाइनल में सामना विश्व के शीर्ष वरीयता प्राप्त अमेरिका के बॉब और माइक ब्रायन की जोड़ी से होना था।  क्वार्टर फाइनल मुकाबला शुरू होने के थोड़ी देर बाद बोपन्ना ने बाएं टखने में खिंचाव की शिकायत की और वह रिटायर्ड हर्ट होकर कोर्ट से बाहर चले गए। बोपन्ना जब रिटायर्ड हर्ट हुए उस समय पहले सेट का स्कोर 3-3 था। इस प्रकार से ब्रायन बंधुओं ने सेमीफाइनल में प्रवेश कर लिया।  उल्लेखनीय है कि पांचवीं वरीयता प्राप्त बोपन्ना और कुरैशी की जोड़ी को पहले दौर में बाई मिली थी। बोपन्ना और कुरैशी की जोड़ी ने प्री-क्वार्टर फाइनल मुकाबले में ऑस्ट्रेलिया के पॉल हेनले और ब्राजील के ब्रूनो सोआरेस  की जोड़ी को 6-4, 7-6(6) से हराकर क्वार्टर फाइनल में जगह बनाई थी।